Слободан Танасковски е роден на 09.06.1992 година во Скопје. Основно образование завршува во ОУ „Владо Тасевски“, а средно образование во СУГС Гимназија „Георги Димитров“ во Скопје во 2011 година. Во текот на средното образование посетува приватни часови по пијано, соло пеење и флејта, и учествува на државни натпревари по латински јазик одржани на Филозофскиот факултет при УКИМ во Скопје. 
Во 2011 година започнува високо образование на Музичката академија на Универзитет „Гоце Делчев“ во Штип, на отсекот за џез пијано, но по две години ги остава овие студии во мирување. Во 2013 година продолжува со високото образование како студент на Институтот за класични студии на Филозофскиот факултет при УКИМ во Скопје, насока Антички студии (латински јазик, старогрчки јазик и античка книжевност). Покрај студирањето на овие јазици, во рамките на студиите следи и курсеви по италијански, руски, новогрчки и старословенски јазик. Дипломира во 2019 година со просек 9.90, со труд на тема „Семантиката и симболиката на δράκων во хеленската митологија и книжевност“ и се стекнува со диплома – дипломиран класичен филолог.
Во октомври 2019 година запишува втор циклус студии (магистерски студии) на катедрата за класична филологија, насока „Класични јазици и микенологија“ на Филозофскиот факултет при УКИМ во Скопје, во чијшто склоп работи на магистерски труд од областа на хеленската митологија и старогрчкиот јазик. Од февруари 2020 до јули 2020, во рамки на магистерските студии, остварува студентска размена во Љубљана, Словенија, во траење од еден семестар, преку програмите за студентска размена на CEEPUS. Во април 2025 година го завршува второт циклус студии со просечна оценка 10.00, со магистерска теза со наслов „Семантичките метаморфози на Λάμια во традицијата на балканските народи“ и се стекнува со звање магистер по класична филологија.
Во август 2023 година учествува на еднонеделна летна школа за класични јазици (латински и старогрчки) и класична грчка и римска книжевност во Ќустендил, Бугарија. Во текот на месец јули во 2023, 2024, 2025 и 2026 година четирипати учествува на едномесечна летна школа за новогрчки јазик и култура во Јанина, Грција, и во рамки на школата достига до C1 ниво за говорење, пишување, читање и разбирање на новогрчки јазик. 
Од мај 2017 е хонорарно ангажиран како секретар на редакцијата на електронското списание „Systasis” што го издава Здружението на класични филолози АНТИКА, каде е задолжен за техничко уредување и кореспонденција за потребите на списанието, во коешто има објавено и три студентски авторски трудови (во 2015 и 2019 година). Од јуни 2018 е ангажиран и како секретар на Здружението АНТИКА, а од мај 2023 стапува во функција на претседател на Здружението. Како член на ова здружение, учествува во организација, подготовка и реализација на општински, регионален и државен натпревар по латински јазик за ученици од средните училишта. Како претседател на здружението, во август 2025 учествува на годишното собрание и конференција на европската асоцијација Еврокласика, во којашто членува здружението АНТИКА, одржани на Универзитетот „Св. Климент Охридски“ во Софија, Бугарија (19-21 август 2025), а во август 2026 на годишното собрание и конференција на Еврокласика во Тбилиси, Грузија (19-22 август 2026).
Од септември 2019 година работи како професор по латински јазик во ПСУ „Алогритам Центар“ во Скопје, а од септември 2023, покрај латински јазик, предава и ликовна и музичка уметност и ја предводи музичката секција во истото училиште. Покрај ангажираноста во ова училиште, во текот на учебната 2022/2023 година работи како професор по латински јазик на замена во Американска Гимназија Скопје (AHSS), во СУГС „Никола Карев“ и во СГГУС „Здравко Цветковски“ во Скопје.
Од 2022 година учествува како коавтор во изработка на електронското издание Ut pictura Latinum ‒ Латински речник во слики со старогрчки, македонски, албански, турски и ромски паралели и примери, чијшто прв дел е објавен во 2022, вториот дел во 2023, третиот во 2024 година, и четвртиот и последен дел во 2025 година. Во текот на месеците јуни – септември 2026 учествува во тим за изработка на нова програма по предметот Латински јазик и класична култура во рамки на новата концепција за гимназиско образование.
Од 25.09.2026 работи како асистент на Институтот за класични студии на Филозофскиот факултет при Универзитетот „Св. Кирил и Методиј“ во Скопје.
Зборува англиски и српски јазик на високо ниво, а покрај тоа има познавање и вештина во разбирање, читање, пишување и говорење на новогрчки јазик, како и основно познавање од италијански, шпански, руски и словенечки јазик.
Од 2013 година членува во бендот Minstrel’s Gallery, со којшто издава два студиски албума (во 2015 и 2017 година) и учествува на бројни настапи во Скопје, Куманово и останати градови во Р. Северна Македонија. Во јули 2016 со бендот Minstrel’s Gallery учествува на музичка работилница на Danau Fest во Улм, Германија, а истиот месец таа година одржуваат и независен перформанс во Сан Себастијан, Шпанија. 
Како член на музичкиот состав Lorekeepers Guild, почунвајќи од 2013та година, одржува повеќе настапи со репертоар од ирска и шкотска традиционална музика, а како член на составoт Nyx одржува и неколку концерти со италијанска популарна музика во организација на Италијанската Амбасада во Скопје (во 2017, 2018, 2019, 2021, 2022 и 2023 година), како и три настапи на свечени настани во организација на Швајцарската Амбасада во Скопје (септември 2024, април 2026 и септември 2026). 
Аматерски се занимава со цртање, сликање и изработка на минијатурни фигури од глина. Во 2018 и 2019 година, двапати учествува на работилница за стрип-уметност организирана од Катедрата за етнологија и антропологија на ПМФ, на тема „Градот Скопје и стрип-илустрираните митолошки јунаци“, кадешто изработува два кратки стрипа и низа илустрации со тематика од областа на јужнословенскиот фолклор и митологија.

